राजीव ने आश्रम के रिकॉर्ड से ठाकुर साब के बड़े बेटे के मोबाइल नंबर ले लिए थे। फोन पर जब उनसे ठाकुर साब की हालत का जिक्र किया तो वे कहने लगे, “क्या करूँ! न तो मैं बाबोसा को अपने साथ ले जा सकता था और ना ही सब कुछ छोड़छाड़ कर खुद यहाँ आ सकता था। इसलिए मुझे यही विकल्प सूझा...कम से कम आखिरी सांस अपनी मिट्टी में तो लेंगे...” फिर रिक्वेस्ट कर के कहा, “आप बाबोसा का ध्यान रखिये, पैसे आप जितने चाहें, मैं खर्च करने के लिए तैयार हूँ...” दौलत के आगे रिश्तों को दम तोड़ते देख राजीव के भीतर कुछ चटक सा गया। इसके बाद उस ने अधिक कुछ भी कहना उचित नहीं समझा।